ประกันภัยต่อหันกลับสนใจลงทุนในไทย
คปภ.เผย บริษัทประกันภัยต่อหน้าใหม่จากสหรัฐ สนใจลงทุนทำธุรกิจในไทย
23 มี.ค. 2555

คปภ.เผย บริษัทประกันภัยต่อหน้าใหม่จากสหรัฐ สนใจลงทุนทำธุรกิจในไทย
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า บริษัท เบิร์กไซร์ แฮทธาเวย์ เอกชนที่รับประกันภัยต่อจากสหรัฐ สนใจที่จะเข้ามาทำธุรกิจประกันภัยในไทยเป็นครั้งแรก แสดงให้เห็นว่าแนวโน้มธุรกิจประกันภัยของไทยน่าสนใจ
“แนวโน้มอัตราเบี้ยประกันภัยธรรมชาติลดลงอย่างต่อเนื่อง ซึ่งปรับลดลงจาก 15% ลงมาเหลือประมาณ 3% แล้ว และคิดว่าจะลดต่ำลงไปอีก ซึ่งทางกองทุนส่งเสริมการประกันภัยพิบัติ จะจัดตั้งคณะอนุกรรมการขึ้นมาอีกหนึ่งคณะเพื่อทำการพิจารณาถึงการซื้อประกันภัยต่อ” นายประเวช กล่าว
นายประเวช กล่าวว่า ในงานสัมมนาบทเรียนจากอุทกภัยไทย มีบริษัทประกันภัยต่อต่างชาติเข้ามาร่วมรับฟังจำนวนมาก แสดงให้เห็นว่าบริษัทเหล่านั้นเริ่มหันมามองตลาดประกันภัยในไทยอีกครั้ง 
“อาจจะเป็นผลจากการที่รัฐบาลมีมาตรการจัดการป้องกันน้ำท่วมอย่างจริงจัง ที่นิคมอุตสาหกรรมใน จ.พระนครศรีอยุธยา ที่รัฐบาลมีงบประมาณ 1.5 หมื่นล้านบาท ในการสร้างเขื่อนป้องกันน้ำท่วม” นายประเวช กล่าว 
นายสุรชัย ศิริวัลลภ ประธานเจ้าหน้าที่บริหาร บริษัท ไทยรับประกันภัยต่อ กล่าวว่า การที่จะมีบริษัทประกันภัยต่อเข้ามาทำธุรกิจในไทย ส่งผลกระทบต่อบริษัทเพียงเล็กน้อยเท่านั้น เพราะปัจจุบันความต้องการซื้อประกันภัยน้ำท่วมและภัยพิบัติมีจำนวนมาก แต่มีบริษัทประกันภัยต่อที่เข้ามารับประกันน้อย ซึ่งถือว่าดีต่อผู้บริโภค